Una cadena humana unirà cinc poblacions de les comarques gironines per commemorar l'1-O. Es farà el 7 d'octubre i passarà per alguns dels col·legis electorals on hi va haver càrregues policials pel referèndum.  L'Assemblea Nacional Catalana (ANC) calcula que calen unes 15.000 persones per omplir el recorregut de 15 quilòmetres des de Sant Julià de Ramis fins a Aiguaviva passant per Sarrià de Ter, Girona i Vilablareix. "L'inici serà al primer col·legi que va viure la repressió, Sant Julià de Ramis, i acabarà a Aiguaviva on per la tarda les forces policials van estroncar un dinar popular i van llançar gasos lacrimògens", ha explicat el coordinador de l'ANC al Gironès, Joan Carles Bonet. Fins al moment, unes 1.500 persones ja s'han inscrit a través del web femnevia.assemblea.cat.

Summary: Calen 15.000 persones per a la cadena humana que unirà Sant Julià de Ramis i Aiguaviva per commemorar l'1-O


El Tribunal Català de Contractes del Sector Públic ha desestimat els recursos presentats per les dues empreses finalistes del concurs d'escombraries de Figueres i l'Ajuntament ha anunciat que tirarà endavant l'adjudicació del servei a la UTE Romero Polo-Valoriza, que va quedar en primera posició a la classificació de proposicions que es va fer el passat mes d'octubre amb una oferta per valor de 23,6 milions d'euros (MEUR) en quatre anys. Contra la resolució, els recurrents poden presentar un contenciós. L'alcalde, Jordi Masquef, s'ha mostrat satisfet amb la decisió i  ha dit que la ciutat necessita de manera "urgent i necessària" adjudicar el servei.  Figueres tirarà endavant l'adjudicació del nou contracte d'escombraries. Així ho ha anunciat l'alcalde, Jordi Masquef, després que el Tribunal Català de Contractes del Sector Públic hagi desestimat els recursos i les al·legacions presentades per dues de les empreses finalistes al concurs.  En concret, l'organisme desestima les al·legacions presentades per FCCMA que demanaven excloure l'empresa que va quedar en primera posició , la UTE Romero Polo Valoriza, i la segona, CESPA.  El tribunal també ha desestimat els dos recursos especials de contractació interposats per la UTE GBI-Sersall i FCCMA. A la resolució, es va saber als recurrents que contra la decisió poden interposar un recurs contenciós. La resolució arriba cinc mesos després que l'Ajuntament aprovés per ple l'acord de classificació on Romero Valoriza va quedar en primer lloc amb una oferta per valor de 23,6 milions d'euros (MEUR) en quatre anys. La proposta guanyadora incloïa, a més, una inversió de 279.000 euros anuals en campanyes informatives i de sensibilització, renovació de maquinària o la reposició anual de tots els contenidors.  Dues de les finalistes, però, va impugnar l'acord i van obligar a l'ajuntament a trametre tota la documentació al Tribunal Català perquè valorés els recursos i decidís si suspenia o no l'acord.  Un "gir radical" a la neteja de la ciutat Masquef ha anunciat que, tot i que "no és el final del procés", tiraran endavant l'adjudicació del servei el més aviat possible per poder posar en marxa el nou servei que "donarà un gir radical a la neteja de Figueres amb nova maquinària i nous contenidors".

Summary: El Tribunal de Contractes desestima els recursos de les dues empreses finalistes del concurs d'escombraries de Figueres


La magistrada del TSJC que va ordenar el 27 d'octubre a Mossos, Guàrdia Civil i policia espanyola impedir el referèndum, Mercedes de Armas, ha evitat fer valoracions sobre els judicis. Fonts jurídiques apunten que no comentarà res del que passi al Tribunal Suprem i que ho fa per "respecte" a tots els testimonis i, en el cas del major Josep Lluís Trapero, per respete al seu dret de defensa, ja que està investigat a l'Audiència Nacional per rebel·lió i pendent de judici. Va ser Trapero qui va dir dijous al Suprem –on va anar-hi com a testimoni- que De Armas va dir als representats dels tres cossos en la reunió dels 27 d'octubre que actuessin amb "paciència, contenció i mantenint la pau social". Una afirmació que l'exsecretari d'Estat de Seguretat, José Antonio, nega que es produís.  La interlocutòria del dia 27 d'octubre de 2017 de la magistrada Mercedes de Armas substituïa les diferents instruccions que havia dictat fins llavors la fiscalia superior de Catalunya. En l'escrit, de només cinc pàgines, la magistrada disposava què havien de fer els diferents cossos policials per impedir el referèndum.  Això ho feia al final de l'escrit, el que es coneix com la part dispositiva on es recull explícitament el manament que fa. Abans, però, en els fonaments de dret recordava que s'acollia a l'article 13 de la Llei d'enjudiciament criminal que la capacitava per ordenar tantes mesures considerés necessàries per "garantir el correcte funcionament l'estat de dret".  En aquest context, justificava disposar mesures per "impedir la consecució del referèndum" però afegia "sense afectar la normal convivència ciutadana". Una frase que ha estat usada en nombroses ocasions per testimonis que han declarat al Suprem, però que no apareixia a la part dispositiva.  De Armas també argumentava que la situació que es presentava l'1-O a Catalunya "aconsellava unir les forces dels diferents cossos policials", a qui ordenava actuar "conjuntament per complir amb allò ordenat, prestant-se en tot moment auxili i suport necessari" per complir amb la interlocutòria. També establia que el coronel Diego Pérez de los Cobos exerciria una funció de "coordinació i supervisió". Finalment, a la part dispositiva, ordenava explícitament a Mossos, Guàrdia Civil i Cos Nacional de Policia que impedissin l'ús de locals o edificis públics "per a la preparació del referèndum", i que en data ja de l'1 d'octubre es tancarien tots aquells que haguessin arribat a obrir. També ordenava als tres cossos requisar material i remarcava que en tot cas havien de treballar conjuntament per fer efectiva l'ordre i "prestar-se auxili" si fos necessari.  Controvèrsia per unes paraules de De Armas  A banda que a la interlocutòria la magistrada parli de "mantenir la normal convivència", Trapero va explicar dijous al Suprem que la magistrada De Armas els havia dit, de viva veu, que actuessin amb "paciència, contenció i mantenint la pau social". Ho va fer durant la reunió que el mateix dia 27 va mantenir al seu despatx amb representats dels tres cossos. Unes paraules que, segons el major, van regir l'actuació dels Mossos durant l'1-O i que ell mateix va traslladar als comandaments.  En canvi, l'exsecretari d'Estat de Seguretat, José Antonio Nieto, ha negat aquestes paraules per part de la magistrada. En declaracions a 'Onda Cero', ha reconegut que ell no estava en aquesta reunió però que el que li "traslladen" no va en aquest sentit. "El que a mi se'm diu no té res a veure amb questa manifestació de Trapero", ha argumentat.  A més, Nieto ha dit que un policia sempre ha d'escollir entre l'ús de la força per complir la llei o "creuar-se de braços" perquè no es compleixi. I segons Nieto, els Mossos van escollir la segona opció.

Summary: La magistrada que va ordenar parar l'1-O evita valoracions per "respecte als testimonis" i al dret a defensa de Trapero


L'Ajuntament de Banyoles ha aprovat aquest dilluns un increment del 4% en l'Impost de Béns Immobles (IBI) per al 2020. La mesura forma part de les ordenances fiscals per a l'any vinent, que també inclouen una bonificació del 95% en l'Impost sobre Construccions, Instal·lacions i Obres per als nous edificis que incorporin plaques solars. L'alcalde del municipi, Miquel Noguer (JxCat), ha justificat l'augment de l'IBI recordant que taxes i impostos estan congelats des del 2011, i que l'impost de béns immobles s'ha rebaixat "en dues ocasions", el 2013 i el 2017. També ha explicat que els costos dels serveis "han augmentat" i ha augurat una pressió "alta" en les despeses per a l'any vinent, principalment amb un augment dels costos de personal. L'alcalde ha afegit que l'augment és "sempre per sota" de l'IPC acumulat en el darrer període, per la qual cosa, ha mantingut que no s'apugen els impostos "per sobre del cost de la vida". Pel que fa a la resta de taxes, es mantenen sense canvis l'Impost sobre Activitats Econòmiques (IAE) i l'impost del cànon de l'aigua. D'altra banda, les ordenances fiscals per al 2020 preveuen una bonificació del 95% en l'Impost sobre Construccions, Instal·lacions i Obres (ICIO) per a les noves construccions que incorporin sistemes per a l'aprofitament elèctric de l'energia solar. També preveuen un increment del 3,5% en els preus públics i taxes per a la prestació de serveis i activitats administratives, així com en les taxes d'ocupació de via pública. Finalment, i pel que fa a la taxa per al servei de gestió de residus, Noguer ha explicat que les entrades a l'abocador s’han incrementat en uns cinc euros per tona fet que "obliga" el consistori a augmentar la taxa de 120 a 130 euros anuals per a locals i habitatges plurifamiliars i de 125 a 140 per als habitatges unifamiliars.

Summary: Banyoles apuja l'IBI un 4% i bonifica les noves construccions que incorporin plaques solars


El president de la Generalitat Valenciana Ximo Puig ha anunciat aquest dimarts que el seu govern prepara un acte a Madrid per al pròxim mes de setembre amb el qual vol visibilitzar “el problema valencià” de la mà de la societat civil i els empresaris. Puig ha fet aquest anunci en el marc d’una reunió amb empresaris de diferents sectors per abordar la situació de les obres del Corredor Mediterrani. El cap del Consell ha explicat que en l’acte de Madrid plantejarà quina és la situació del País Valencià i com solucionar el problema de l’infrafinançament i la manca d’inversions en infraestructures al territori. Puig ha remarcat que es tracta d’una de les zones més exportadores d’Europa i que el retard en les obres del Corredor està suposant “un fre al desenvolupament” i una “pèrdua d’oportunitats”. El president valencià ha afegit que el que ara toca és que finalitzin el més ràpidament possible les obres del tercer fil, “que demostraran la urgència de la doble plataforma”. Puig ha sentenciat que els valencians no poden continuar més amb la situació actual i que en aquests moments cal “prémer el botó accelerador de la reivindicació i ho anem a fer en les infraestructures i en el finançament”.  El cap del Consell ha dit que hi ha "un sentiment comú que s'ha expressat per totes les persones que han intervingut en la reunió, i és que des de les conviccions i el màxim diàleg possible és el moment de dir prou". Aliances amb altres comunitats autònomes Durant la seva compareixença, Puig ha recordat l’ aliança amb Múrcia, Andalusia, Catalunya i l’Aragó per impulsar el Corredor Mediterrani.  Per la seva banda, la consellera d'Habitatge, Obres Públiques i Vertebració del Territori, María José Salvador, ha expressat que el Corredor Mediterrani "és un espai dinàmic, que qualifica el territori i les infraestructures, i millorarà la competitivitat de les nostres empreses" . D'aquesta manera, ha recordat que no només té "interès geoestratègic" per al País Valencià, "sinó també per a Espanya i Europa". Així mateix, Salvador ha reclamat al govern espanyol que finalitzi al més aviat possible les obres del tercer fil, “que s'havia plantejat com una solució ràpida i menys costosa" però que fa que la Generalitat Valenciana mantingui  la reivindicació del Corredor Mediterrani, "amb doble plataforma i ample europeu, perquè som una autonomia de primera, tenim un sector empresarial de primera i volem infraestructures de primera". Finalment, en la mateixa línia, el president de Pro-AVE, l’empresari Federico Félix, ha dit que a la reunió li han reiterat al president Ximo Puig que el sector empresarial no està disposat "a aguantar més aquesta situació".  "Anirem a Madrid el nou Govern a dir-li el que els valencians necessitem i per justícia ens pertany", ha expressat.  Màxim històric d’exportacions agroalimentàries El president de la Generalitat Valenciana, Ximo Puig, ha informat durant la reunió que el País Valencià ha aconseguit, durant els mesos de gener a maig, "el màxim històric d'exportacions agroalimentàries", fet que suposa un augment del 2,4% i un total de 1.167 , 6 milions d'euros "només en fruites i hortalisses". Aquesta xifra implica que el sector agroalimentari ha estat, en aquest període, el que ha aportat el segon major saldo positiu a la balança comercial exterior valenciana, per darrere del sector de l'automòbil. Aquesta realitat, que situa a l'autonomia valenciana com una de les regions "més exportadores d'Europa", en paraules del cap del Consell, “avala la necessitat del Corredor Mediterrani”.

Summary: Ximo Puig anuncia un acte a Madrid amb la societat civil valenciana per reivindicar finançament i Corredor Mediterrani


Un centenar de comerços i establiments de restauració del Vallès Occidental participaran en una prova pilot de recollida de residus porta a porta. Es tracta de negocis dels municipis de Castellar del Vallès, Rubí i Sant Llorenç Savall. L'experiència tindrà una durada de sis mesos i té per objectiu millorar els percentatges de recollida selectiva. Tot plegat amb la voluntat de poder assolir els objectius previstos per l'Agència de Residus de Catalunya i la Unió Europea pel 2020. El sistema comptarà amb un mecanisme d'identificació d'usuari per poder fer un seguiment, i assegurar una major implicació dels participants. La iniciativa compta amb una subvenció de 50.000 euros de l’Agència de Residus de Catalunya (ARC). L'inici de la prova pilot del Porta a Porta implicarà canvis d'hàbits en els establiments i també canvis als serveis de recollida. Les diferents fraccions es recolliran en dies concrets de la setmana segons un calendari establert. La pèrdua d'anonimat per part dels usuaris, així com la facilitat en el servei de recollida –el residu es ve a buscar a la porta de l'establiment- ha de facilitar l'augment en la recollida selectiva. El sistema comptarà amb un mecanisme d'identificació d'usuari que permetrà recollir informació i fer-ne un posterior anàlisis. Per això, els contenidors comptaran amb un xip que permetrà, mitjançant un lector recollir dades i transmetre-les al sistema informàtic corresponent. Amb tot plegat, s'obtindrà informació sobre el nombre de recollides al dia, el volum de residus generat per usuari , per dia i per fracció i les incidències generades (residus amb impropis). També es podrà fer un seguiment de la participació pels diferents productors. El president del Consorci per a la Gestió de Residus, Ricard Torralba, explica que "aquesta prova pilot s'emmarca en el nou Pla de Prevenció i Gestió dels Residus Municipals del Vallès Occidental (PREVOC) que està acabant d'elaborar el Consorci de Residus i que ha de marcar les polítiques i actuacions en la gestió dels residus municipals pels propers anys".

Summary: Més de 100 comerços i restaurants del Vallès Occidental inicien una prova pilot de recollida de residus porta a porta


La circulació de trens està interrompuda entre Calella i Sant Pol de Mar per l'atropellament d'una persona a les 13.35 hores entre aquestes dues estacions. El tren afectat ha sortit de Portbou a les 11.26 hores i es dirigia a L'Hospitalet. Per garantir la mobilitat dels clients de les línies R1 i RG1, Renfe està gestionant un servei alternatiu per carretera entre Arenys i Pineda de Mar, segons ha informat l'operadora.

Summary: Interrompuda la circulació de trens entre Calella i Sant Pol de Mar per l'atropellament d'una persona


La Confederació Hidrogràfica de l'Ebre (CHE) ha emès un avís aquest diumenge al migdia per l'augment del cabal del Segre a Balaguer. Segons les darreres dades de l'estació del SAIH Ebre a les 14 hores, el riu baixa amb un cabal de 325,9 m3/s i una alçada de 2,77 metres al seu pas per la capital de la Noguera. En les darreres 24 hores, les pluges i l'augment del desglaç al Pirineu han fet que el Segre a Balaguer s'hagi incrementat en 100 m3 i més de 45 centímetres d'alçada, amb clara tendència a l'alça. El passat 23 d'abril, els ajuntaments de Lleida i Balaguer ja van tancar els accessos al marge dret de la canalització del Segre davant l'important crescuda del riu. Protecció Civil de la Generalitat (DGPC) també ha alertat avui de l'augment del cabal de la Garona a la Val d'Aran. El riu ha assolit un valor d'uns 80 m3/s i hi ha la possibilitat de desbordaments a l'entorn de la seva llera. La DGPC recomana extremar la precaució als voltants de la Garona i evitar activitats esportives i de lleure.

Summary: La Confederació Hidrogràfica de l'Ebre emet un avís per l'augment del cabal del Segre a Balaguer


Els Bombers de la Generalitat assessoraran les persones que hagin patit un incendi al seu habitatge per a la recuperació de la normalitat després del sinistre. El Departament d'Interior ha presentat aquest dimecres el projecte 'Post-incendi' des del parc de bombers de Vilafranca del Penedès, aprofitant la visita a les instal•lacions recentment reformades. Es tracta d'una nova eina amb la qual el cos vol ajudar a donar els primers passos quan es pateix un incendi en un habitatge. Entre les recomanacions, destaquen què cal fer abans de tornar a entrar al lloc sinistrat, valorar l'estat de salut de les persones que hi viuen, o quins tràmits han de seguir amb la companyia asseguradora. El projecte ha començat ja aplicar-se a les comarques de l'Alt Penedès, el Garraf i el Baix Llobregat, per després estendre's a la resta de Catalunya. El director general de Prevenció, Extinció d'Incendis i Salvaments (DGPEIS), Juli Gendrau ha destacat que la nova campanya ha nascut de la necessitat de poder mantenir contacte amb el propietari afectat per un incendi per poder informar-lo de quina ha estat l'actuació que hi han fet els Bombers.  Per resoldre aquest buit, els Bombers distribuiran ara díptics i cartells amb els passos a seguir després del sinistre. Els bombers consideren que aquesta nova tasca els donarà un "plus de qualitat" a la seva intervenció, ja que després del sinistre normalment l'afectat es troba en "estat de xoc" i "no rep tota la informació com caldria". Al mateix temps, els Bombers també col•locaran una etiqueta adhesiva on s'explicarà el servei i les actuacions que s'han realitzat. També s'entregarà un document de traspàs d'informació del sinistre que servirà com a comprovant conforme la persona afectada ha rebut tota la informació necessària per part dels Bombers per garantir la seguretat de l'habitatge incendiat.   Vilafranca estrena la reclamada reforma del Parc   El Departament d'Interior ha presentat la nova campanya dels Bombers coincidint amb una visita institucional a la reforma i ampliació del parc de bombers de Vilafranca del Penedès. Les instal•lacions van quedar malmeses l'abril del 2016 quan es va esfondrar parcialment el sostre, moment en què els bombers del parc van reivindicar la urgència d'una reforma, pendent des de feia anys.  L'edifici ha guanyat uns 300 metres quadrats, on s'han construït tres espais nous per a zona de descans i una aula de formació; també s'ha reformat l'àrea de la cuina i s'ha creat un tercer espai que inclou els nous sanitaris masculins. Alhora, aquesta reforma ha permès encabir uns vestidors masculins, uns de femenins, la cambra de neteja, el control i els despatxos. També s'ha redistribuït els espais existents i s'ha ampliat la zona del gimnàs. En conjunt, s'hi ha invertit més de 712.000 euros. El director general de PEIS, Juli Gendrau, ha explicat que encara s'ha de rehabilitar la zona de cotxeres, una altra de les reclamacions d'aquest parc, però ha admès que encara no saben "quan es podrà fer". En aquest sentit, el conseller d'Interior, Joaquim Forn, ha reconegut que aquesta rehabilitació està pendent, però ha volgut posar en valor "l'esforç fet" i el compliment del pla estratègic del cos, que representa una inversió de més de 200 milions d'euros fins el 2022.  Forn ha admès que amb la crisi va haver diversos equipaments que es van veure afectats, ja que "no hi havia inversió", però aquest nou pla pretén recuperar infraestructures i renovar tant el material com el personal. "Tot això són els mínims necessaris pel cos de bombers", ja que "no sempre les condicions han estat les òptimes però amb aquest pla estratègic podrem tirar endavant amb unes condicions dignes", ha afegit el conseller.

Summary: Els Bombers reforcen el seguiment 'post-incendis' amb un assessorament directe a les persones afectades


Hi ha hagut 140 noves hospitalitzacions i 20 ingressos en UCI, 11 menys que ahir ACN Madrid .-Espanya registra 48 morts per coronavirus en les últimes 24 hores, 47 menys que aquest dimecres (95) i 344 nous positius confirmats per PCR, 72 menys que ahir. Segons les últimes dades del Ministeri de Sanitat, en l’últim dia hi ha hagut 140 hospitalitzacions, 53 més que fa 24 hores (193) i 20 ingressos en UCI, 11 menys que ahir. Madrid concentra la majoria de defuncions (19), tot i que, segons Sanitat, Catalunya “no ha pogut actualitzar les dades per problemes de validació” i no apareix a les xifres totals. Des que va començar la pandèmia, a tot l'estat espanyol hi ha hagut 27.940 decessos per la covid-19 i 233.037 casos confirmats per proves PCR. 48 morts i 344 nous positius confirmats per test. Segons les dades del Ministeri de Sanitat, en les últimes 24 hores hi ha hagut 47 morts i 72 positius menys que fa un dia, quan se’n van registrat 95 i 416, respectivament. Per comunitats, Madrid concentra 19 dels 48 decessos, tot i que, segons Sanitat, no s’han inclòs les dades de Catalunya perquè no s’han pogut actualitzar per “problemes de validació”. Hi ha sis comunitats sense cap mort des de dimecres i n’hi ha 10 amb menys de sis defuncions.  Pel que fa al nombre de casos, dels 344, 82 s’han registrat a la comunitat de Madrid, 50 a Castella-la Manxa i 45 a Andalusia. Tampoc s’han inclòs les dades de Catalunya pels mateixos problemes de validació. Hi ha quatre comunitats amb cap nou positiu confirmat.  En les últimes 24 hores, hi ha hagut 140 hospitalitzacions, la majoria (75) a Madrid. A Castella-la Manxa n’hi ha hagut 16 i a Andalusia, 14. Hi ha 13 comunitats amb entre 0 i 6 ingressos. Pel que fa a les UCI, hi ha hagut 20 entrades en l’últim dia. Set d’elles a la comunitat de Madrid i sis a Castella i Lleó.  Hi ha 12 comunitats sense cap ingrés en Unitats de Cures Intensives.  Des que va començar la pandèmia, hi ha hagut a tot l’estat 27.940 defuncions, 233.037 casos confirmats, 124.521 hospitalitzacions i 11.454 ingressos en UCI.  Sense Catalunya al recompte  Catalunya no consta en cap dels paràmetres facilitats pel Ministeri. Segons Sanitat, no s’han pogut actualitzar les dades per problemes de validació. El Departament de Salut, però, va informar ahir a la nit de 281 nous positius testats i de 20 noves morts a les funeràries catalanes.  El director del Centre de Coordinació d’Emergències i Alertes Sanitàries, Fernando Simón, ha explicat que, en el cas de Catalunya, hi havia alguns “dubtes” i que, amb l’objectiu d’oferir la informació més concreta possible, han decidit “validar-la”. Malgrat això , ha dit que calculen que si s’incloguessin les dades catalanes, el nombre d’infectats positius s’elevaria fins als “400 i poc” i el de morts “al voltant del mig centenar”.  “Volem donar les dades amb la major concreció i que això ens permeti prendre les decisions més oportunes”, ha dit.  Malgrat això, ha insistit que l’evolució de la pandèmia “és molt favorable” i que, tot i que es detecten alguns “petits focus”, la majoria s’estan resolent bé.

Summary: Espanya registra 48 morts per coronavirus en les últimes 24 hores, 47 menys que ahir, i 344 casos confirmats, 72 menys


El Festival Internacional de Cinema Social de Catalunya (CLAM), previst del 30 d'abril al 10 de maig d'enguany, ha decidit ajornar la 17a edició del certamen fins a la primavera del 2021. Tot i que inicialment s'havia considerat la possibilitat de celebrar l'edició a la tardor, finalment l'organització ha descartat l'opció i confia en què la primavera que ve es pugui desenvolupar "amb normalitat". "És previsible que a la tardor es pugui reprendre una certa activitat, però les limitacions imposades per evitar rebrots o les dificultats per mantenir la programació prevista, juntament amb un calendari atapeït de convocatòries que s'han hagut d'ajornar han fet aconsellable prendre la decisió d'emplaçar el públic fins l'any que ve", han apuntat.

Summary: El Festival Internacional de Cinema Social de Catalunya descarta l'ajornament a la tardor i se suspèn fins l'any que ve


Seguir una dieta o menjar equilibrat no sempre és fàcil. L'estrès del dia a dia, les presses o la manca de temps poden jugar males passades a l'hora de comprar i preparar els àpats. Dos joves emprenedors gironins van veure aquí un nínxol de mercat i van decidir crear Uniq, una empresa que prepara menjars per emportar ajustats a les calories que necessita cadascú. Bé siguin persones que volen aprimar-se, esportistes o gent que, simplement, vol menjar sa. Els menús (normalment, dinar o sopar) costen uns 4,5 euros. L'empresa ha guanyat ara la sisena Mostra d'Emprenedors que organitza l'Assessoria Codina. L'aplicació SchoolGo, la botiga on-line Optymistic i la firma Sunprotect n'han quedat finalistes. Uniq va néixer el mes de maig en un local del carrer Juli Garreta. Els seus impulsors són dos joves de 26 i 22 anys, Andreu Busquets i Glòria Sais. La idea que els va portar a obrir el negoci és simple però s'ha revelat efectiva. "Ens dirigim a tots aquells que vulguin seguir una dieta, sigui del tipus que sigui, o menjar sa, i que no tenen temps per preparar els àpats", explica Busquets. Perquè l'estrès o la falta de temps no sigui excusa, Uniq prepara menjars per emportar ajustats a les calories que necessita cadascú. Tenen menús estàndards (de 450 ó 650 kcal) però també en fan d'ajustats a les preferències dels clients. Sigui gent que es vulgui aprimar, esportistes o gent que pateix intoleràncies alimentàries, per exemple. "Ens adrecem a tota mena de públic", concreta Busquets. El client només ha de passar per la botiga i recollir el menjar. Cada àpat –generalment, dinars i sopars- ve envasat en una safata de plàstic. Inclou combinacions de verdura, carn, peix, arròs, etc. Cada menú costa entre 4,5 i 6,5 euros (depenent de si és estàndard o personalitzat) i a la nevera, s'aguanten entre dos i tres dies. En només cinc mesos, Uniq ja compta amb una cinquantena de clients diaris. Ara, els seus impulsors estudien allargar la conservació de les safates, mitjançant atmosfera protectora, perquè s'allarguin més dies. "Normalment els nostres clients vénen a buscar els menjars preparats cada dos o tres dies i s'emporten les safates que necessiten; ara, però, sense introduir conservants, perquè aquesta és la nostra filosofia, volem allargar la conservació dels menús, per poder-los oferir també a empreses o cadenes de gimnasos que hi estan interessats", indica Andreu Busquets. Innovadors al territori L'empresa gironina ha guanyat aquest any la sisena Mostra d'Emprenedors que organitza l'Assessoria Codina i el seu departament de consultoria estratègica, el Giroscopi. La mostra vol donar a conèixer aquells projectes de nova creació (han de tenir menys de tres anys) que han nascut al territori i que destaquen per ser innovadors. A més d'Uniq, també s'han seleccionat tres iniciatives més, que han quedat finalistes d'entre totes les que s'han presentat. En total, la mostra ha repartit 3.000 euros en premis (una part en metàl·lic i l'altra en serveis d'assessoria). L'empresa de menjars preparats ajustats a les calories n'ha rebut 1.500. I els finalistes, 500 cadascun. Des d'una aplicació mòbil a dispensadors de crema solar Els altres projectes seleccionats, que han quedat finalistes, són SchoolGo, una aplicació creada per joves per optimitzar el transport escolar; Optymistic, una botiga on-line que va néixer venent fundes il·lustrades per a mòbils i tauletes, i Sunprotect, una empresa que fabrica i ven dispensadors de crema solar autoaplicable. SchoolGo, que ja ha rebut fins i tot un reconeixement europeu, ha nascut de la mà de quatre estudiants de Secundària del Bell-lloc. L'aplicació està pensada per optimitzar els viatges en cotxe a l'escola, posant en contacte els pares que hi han de dur els fills, perquè es posin d'acord i facin els trajectes compartint vehicles. Per engegar SchoolGo s'ha fet una campanya de crowfunding a través de Verkami. Es demanaven 3.500 euros i, a una setmana de tancar-se, ja se'n tenen 2.800. Si tot va bé, es preveu que l'aplicació, que serà gratuïta, surti al mercat d'aquí aproximadament un mes (tant per a Android com per a Apple). D'entrada, començarà amb col·legis de Girona, però la idea dels seus impulsors és anar-la estenent. Optymistic va néixer ara fa nou mesos. Inicialment, des del seu web venien fundes il·lustrades per a dispositius mòbils, amb l'objectiu de fer arribar l'art a complements diaris. Compten amb més d'una vintena d'il·lustradors que els fan els dissenys i ja han començat a diversificar productes, més enllà de les fundes (que en continuen essent l'estrella) A més, l'empresa gironina també ha fet el salt de la xarxa al carrer, i els seus productes ja es troben a botigues gironines (Platja d'Aro i Palafrugell) i de València, Madrid i Galícia.  Per últim, Sunprotect ha dissenyat un dispensador de crema solar, pensat per a piscines, platges, hotels o parcs temàtics, entre d'altres. Amb l'ajuda d'una pistola d'esprai, el client s'aplica ell mateix el protector (fabricat per un laboratori català). El sistema pot ser gratuït o bé costa 1 euro, depenent del lloc on es trobi i del què consideri el client. Ja s'ha instal·lat en parcs aquàtics de Sevilla i ara els seus impulsors estan en contacte amb hotels i parcs temàtics.

Summary: Una empresa gironina que prepara àpats i dietes per emportar ajustades a les calories guanya la Mostra d'Emprenedors


L'Ajuntament de Sabadell es dotarà durant aquest any d'un codi ètic per detectar conductes "impròpies" dels seus càrrecs electes i treballadors, segons ha explicat la regidora de Transparència, Elena Hinojo. Aquest codi ètic és un dels elements del pla d'integritat institucional que desenvoluparà el Consistori durant aquest mandat i que ha de servir per "excel·lir" en la funció pública, en paraules de l'alcalde Juli Fernàndez. El pla constarà de quatre fases la primera de les quals són sessions de formació i sensibilització per part de l'Oficina Antifrau de Catalunya (OAC) a tots els càrrecs electes. La segona serà la sensibilització als directius i comandaments. La tercera fase consistirà en l'elaboració d'un mapa de riscos per departaments que es farà gràcies a l'anàlisi "serè i rigorós" sobre els punts susceptibles. Per últim, es desenvoluparà una quarta fase d'aplicació de mesures per reduir el risc de corrupció o conductes impròpies. Amb aquest pla d'integritat institucional l'Ajuntament de Sabadell no vol lluitar només contra la corrupció sinó també contra aquelles conductes "que tot i que poden no ser il·legals, sí que poden resultar impròpies", segons ha dit Hinojo. L'alcalde ha assegurat que el govern municipal posarà "tot el que estigui" al seu abast per lluitar contra la corrupció, que ha recordat que ja s'ha donat a la institució en al·lusió al 'cas Mercuri', i per tal de dur a terme un comportament ètic.  Un dels elements més importants del pla és l'elaboració d'un codi ètic propi de la institució que vol anar més enllà del que marca la llei com a obligatori ja que Hinojo ha explicat que no només serà per alts càrrecs sinó per a tots els càrrecs públics. Una altra acció destacada és la creació d'un mecanisme intern per tal que els càrrecs o treballadors puguin informar a la institució quan detecten indicis d'una mala praxis.  Anàlisi dels punts febles La regidora ha explicat que es tracta d'un pla de mandat que ha de partir d'un anàlisi de la institució i els seus punts febles, un anàlisi que ha assegurat que "no es farà ràpid" sinó que s'allargarà fins el 2017 amb l'objectiu que sigui "rigorós" i permeti detectar els punts més vulnerables. A partir d'aquest anàlisi s'elaboraran mecanismes i eines per atacar els actes impropis. Hinojo ha expressat que la voluntat "no és esperar a detectar conductes de mal funcionament" sinó prevenir-les abans que es produeixin.  Ha afegit que és cert que els càrrecs de responsabilitat poden ser "més susceptibles" d'entrar dins d'una conducta corrupta o inadequada però ha afegit que l'anàlisi no es centrarà només en les més altes esferes sinó que abordarà tota la institució. L'Ajuntament de Sabadell comptarà amb la col·laboració de l'OAC en les primeres fases del pla per tal de rebre la formació necessària per poder més tard desenvolupar el pla. Així, el passat desembre els membres de govern ja van rebre sessions de formació i sensibilització i durant el proper dilluns les rebran la resta de càrrecs electes del ple municipal. Més tard s'hi sumaran un centenar de directius i comandaments.  Hinojo ha explicant que hi ha vegades en que aquestes conductes són el resultat del desconeixement i per això a més de les sessions de formació i sensibilització, des de la regidora de Transparència també s'oferirà assessorament intern per resoldre els dubtes que puguin tenir els regidors o altres membres de la corporació sobre si una conducta pot resultar inadequada o no. Aquesta informació i eines guia sobre quin ha de ser el comportament adequat també estaran disponibles a la intranet de la corporació. En aquest sentit, ha posat com exemple que un regidor no es pot saltar els circuits establerts per ajudar un ciutadà perquè el conegui ja que, tot i que potser no està cometent una il·legalitat, sí que està portant a terme una conducta "impròpia" per al seu càrrec públic.

Summary: L'Ajuntament de Sabadell es dotarà d'un codi ètic per detectar conductes "impròpies" dels càrrecs electes i treballadors


"No pot ser que algú d'Osona Nord que agafi el tren per anar a treballar a Barcelona no pugui arribar abans de les 8 del matí". Així de contundent es mostra el portaveu del col·lectiu 'Perquè no ens fotin el tren", Oriol Capdevila, satisfet de tota la feina que la plataforma ha realitzat durant aquests tres anys de vida, però també amb moltes ganes de seguir endavant amb les reivindicacions.  En aquest sentit, una de les principals fites que els resta per aconseguir és que s'estableixi una correcta racionalització dels horaris a tota la línia R3 per fer que la mobilitat sigui més efectiva pels usuaris. Manllevant les paraules del nou conseller de Territori i Sostenibilitat, Josep Rull, qui va dir que volia ser un "corcó" per a Renfe, Rodalies i Adif, la plataforma assegura que "si realment fa el que diu" estaran al seu costat.   Un cop al mes el col·lectiu 'Perquè no ens fotin el tren' es reuneix amb cassoles i xiulets en diverses estacions de la línia R3 per fer sentir les seves reivindicacions. El grup va néixer ara fa tres anys a Torelló amb motiu de l'anunci que es volia prescindir del personal de l'estació de la capital del Ges. Un dels portaveus de la plataforma, Oriol Capdevila, ha explicat a l'ACN que gràcies a les concentracions mensuals que es van produir, finalment no es va tancar i l'estació segueix oberta amb personal que atén els usuaris.  Mirant enrere i fent balanç, Capdevila s'ha mostrat molt satisfet d'haver aconseguit també la tarifació integrada de les poblacions d'Osona Nord i el Ripollès a les zones 6 i 7, tot i que al Ripollès "ens hauria agradat que fos més". El portaveu també ha assenyalat que l'autobús exprés que va posar en marxa la Generalitat aquest estiu, "nosaltres no ho buscàvem", però admet que ha estat un guany pels usuaris del transport públic en general.  El cavall de batalla del grup pel propers mesos serà seguir reclamant una racionalització dels horaris, "perquè tenim uns horaris a la línia eficaçment discutibles". Capdevila troba "absurd" que una persona que viu a Torelló o a Ripoll i que vulgui anar a Barcelona a treballar no hi pugui arribar abans de les 8 del matí, però algú que visqui a Barcelona i vulgui anar a treballar a Ripoll sí que pugui fer-ho.   Una altra de les reivindicacions que el col·lectiu està decidit a aconseguir és que si es vol convertir Torelló en una estació de "referència" per a Osona Nord i la Garrotxa, caldria un pàrquing de cotxes degudament dimensionat a tal fi. Capdevila  ha explicat que en breu s'iniciaran els primers contactes amb l'Ajuntament.  L'accessibilitat a les estacions de tota la línia serà un dels punts forts en les futures reivindicacions. En aquest sentit, Oriol Capdevila ha explicat que l'R3 té "greus problemes" que provoquen que persones amb mobilitat reduïda trobin impediments per pujar o baixar del tren. Per exemple, hi ha estacions adaptades per a persones que van en cadira de rodes, però no s'avisa els usuaris per megafonia que està a punt de passar un tren adaptat. O també es dóna el cas que hi ha andanes petites que quan acullen un tren de llargues dimensions, els usuaris que volen baixar dels vagons que queden fora de l'andana ho han de fer salvant un important desnivell.  "Rull nosaltres també som uns corcons, volem solucions" serà el lema reivindicatiu de la concentració que aquest divendres a les 7 del vespre ha convocat la plataforma 'Perquè no ens fotin el tren' a l'estació de Torelló. La concentració, oberta a tothom, servirà per celebrar el tercer aniversari del grup amb un pastís, però sense deixar de banda les reivindicacions. Com a cada trobada, els assistents faran sonar les cassoles i els xiulets al pas del tren.

Summary: El col·lectiu 'Perquè no ens fotin el tren' celebra el tercer aniversari amb el compromís de continuar sent un "corcó"


Gabriel avisa que no és temps de "ratificació de compromisos" i insisteix que no avalaran cap pla alternatiu  ACN Barcelona.-La CUP ha apel·lat aquest divendres a la desobediència en el primer gran acte polític de la campanya 'Referèndum o referèndum sí o sí', que van activar per Sant Jordi. I en un míting a la plaça del Sol del barri de Gràcia de Barcelona, la diputada  de l'esquerra anticapitalista i la portaveu del secretariat nacional, Núria Gibert, han apel·lat a la desobediència: "Si ells fan passos al costat, nosaltres avancem cap a la república que volem", ha advertit Gabriel. En aquest context, la diputada ha advertit que "referèndum o referèndum" vol dir "desobediència o desobediència" i que els cupaires no acceptaran cap pla alternatiu a una consulta vinculant sobre la independència: "Que no hi hagi la forma legal acordada per fer el referèndum, no vol dir que no hi hagi la forma per fer el referèndum", ha reblat Gabriel. I en tornar a reclamar data, pregunta, urnes, paperetes i col·legis, ha advertit el Govern que no és temps de "ratificació de compromisos", sinó que l'hora d'"implementar-los".  Primer acte de la CUP en clau nacional de la campanya 'Referèndum sí o sí', al barri de Gràcia de Barcelona. I la diputada de la CUP Anna Gabriel ho ha deixat clar: "Fem que la jugada sigui perfecte, desobeïm l'estat espanyol, desbordem les urnes  amb la força que tenim, les que no recularem, les que farem que qui calgui faci passos al costat, perquè si ells fan passos al costat nosaltres avancem cap a la república que volem", ha reblat Gabriel final de la seva intervenció. De fet, ha recollit les paraules de la portaveu del secretariat nacional de l'esquerra anticapitalista, Núria Gibert, que s'ha expressat en una línia molt semblant: "Ara, qui tingui por a perdre interessos particulars, els pusil·lànimes que es van presentar davant del poble i ara tremolen perquè una inhabilitació els estronqui la carrera, que facin un pas al costat, cap enrere o cap on vulguin, però que ens deixin pas a nosaltres i que s'apartin, i que sigui dignes almenys en aquest últim gest", ha sentenciat. "Hi haurà referèndum peti qui peti, li peti a qui li peti", ha etzibat la portaveu nacional. En aquest context i una setmana després de l'acte del Govern per ratificar el seu compromís amb la consulta vinculant, la diputada de l'esquerra anticapitalista ha advertit l'executiu català que ara no és moment per "ratificació de compromisos" sinó que es tracta d'"implementar-los". "El referèndum és una obligació perquè ens hem compromès davant de tot un poble, no hi ha opció, no hi ha alternativa", ha afegit. I per tant, no hi ha pla B que no passi per una consulta vinculat d'independència, tampoc unes eleccions que ho pretenguin "substituir". "Quan diem referèndum o referèndum volem dir exactament això, desobediència o desobediència", ha reblat.  I creu de fet que és així perquè els cupaires insisteixen que la via pactada amb l'Estat per acordar un referèndum no és viable. La desobediència és, al seu entendre, doncs "la resposta lògica i necessària a una situació d'absència de democràcia". "Hi ha una altra manera de fer un referèndum que no sigui desobeint? Que no hi hagi la forma legal acordada per fer el referèndum no vol dir que no hi hagi la forma per fer el referèndum", ha etzibat Gabriel.  Per tot plegat els cupaires han insistit en la necessitat de fixar ja data i pregunta per al referèndum. "No pot ser que estiguem encallats en la logística, un referèndum no té cap misteri, data, pregunta, urnes, paperetes i col·legis, només això i fantàsticament això", ha resolt.

Summary: La CUP apel·la a la desobediència: "Si ells fan passos al costat, nosaltres avancem cap a la república que volem"


El Museu del Disseny de Barcelona acull a partir de dijous l’exposició ‘TAPAS. Spanish Design for Food’, dedicada a la interacció entre cuina i disseny els darrers 25 anys. La mostra recull 250 objectes que il·lustren aquesta relació, tan estreta que permet al seu comissari, Juli Capella, afirmar en to provocador que “sense disseny no hi hauria gastronomia”. Capella va idear l’exposició l’any 2013 per encàrrec d’Acción Cultural Española, l’organisme estatal dedicat a la promoció exterior, que volia projectar la “creativitat” del país. Per Capella l’exhibició té un “missatge social” implícit, ja que “Espanya és líder” en el disseny per a la gastronomia en un ampli espectre que va des de la tecnologia i la sofisticació a la cuina fins a objectes tan humils com el setrill de Marquina”. L’exposició culmina a Barcelona una llarga itinerància iniciada l’any 2013 a Madrid, i que l’ha fet viatjar per 16 ciutats de tot el món. ‘TAPAS’ vol mostrar de quina manera el disseny i l’alimentació s’han interrelacionat des de sempre, la primera com a disciplina que ha aportat solucions a les necessitats funcionals i els nous reptes de la segona.  “Aquest fet quotidià d’alimentar-se està envoltat d’una sèrie d’estris i productes que ens acompanyen en aquesta experiència per fer-la millor, més fàcil i plaent”, raona Juli Capella, i va encara més enllà. “M’atreviria a dir que sense disseny no hi hauria cuina, o gastronomia, i no parlo d’alimentació”, sosté. La gastronomia ha anat sempre de la ma del disseny –o artesania- amb productes que facilitaven la manipulació dels aliments i la seva presentació, explica, des de l’instrumental més bàsic fins a la “revolució” de l’alta cuina.  L’exposició fa una mirada als darrers 25 anys d’aquesta “relació”, amb un paper destacat dels objectes i disseny apareguts amb la nova cuina. “El que fan és sofisticar aquesta relació amb l’objecte”, explica el comissari sobre els pioners de l’alta gastronomia. És, diu, un punt d’inflexió en què el disseny s’imbrica encara més amb la cuina, i per exemple, Ferran Adrià. “és el primer que incorpora un dissenyador industrial a la cuina, per crear estris i contenidors”. A la sala B del Museu del Disseny s’hi poden veure més de 250 peces, acompanyades de vídeos i fotografies, que relacionen el món de la cultura material de l’alimentació amb la història, l’arquitectura, l’interiorisme i el disseny industrial i gràfic. La mostra s’estructura en tres grans àmbits: la cuina, la taula i el menjar. En el primer hi ha aquells estris “que s’assemblen més als d’un laboratori”, comenta Capella, doncs el seu disseny és bàsicament “funcional i per ser precís”. A la taula, en canvi, el disseny permet “més simbolisme”. “La taula ens parla de com és la vida de cadascú, és com un petit escenari de representació de la vida”.  L’exposició acaba amb el propi menjar, “entès com a producte industrial”. “Pot sobtar”, admet el comissari, perquè a priori un aliment no es dissenya. Però Capella convida a pensar en l’evolucionat tractament i processament industrial dels aliments, que ha generat productes com l’oliva farcida d’anxova, “el millor disseny industrial de totes les èpoques segons Òscar Tusquets”, remarca.    La mostra es complementa amb un ampli programa d’activitats paral·leles organitzades pel museu, com un cicle de diàlegs entre reconeguts xefs i dissenyadors que comptarà amb Ferran Adrià i Luki Huber, Jordi Roca i Andreu Carulla o Javier Bonet i Martí Guixé.

Summary: Juli Capella mostra l’estreta relació entre gastronomia i disseny a través de 250 exemples


La Marató de TV3 i Catalunya Ràdio ja supera els 4,2 milions d'euros, concretament s'han recaptat fins les nou del vespre 2.267.104 euros, l'última actualització del marcador. La 25a edició del programa solidari està dedicada a la lluita contra l'ictus i les lesions medul·lars i cerebrals traumàtiques. Segons el Departament de Salut, l'ictus és la primera causa de mort entre les dones i la tercera entre els homes. De fet, a Catalunya, una de cada sis persones patirà un ictus al llarg de la vida. Per ajudar a la recerca i conscienciar la ciutadania, la Marató –presentada per Ramon Pellicer i Helena García Melero- dedica més de 17 hores de programació ininterrompuda amb actuacions musicals en directe, entrevistes i reportatges especials. Paral·lelament, arreu del territori s'han programat més de 3.300 activitats esportives, lúdiques i culturals per tal de recaptar fons.

Summary: La 'Marató' de TV3 ja supera els 4,2 milions d'euros


El líder de Junts per Catalunya (JxCAT) i president destituït, Carles Puigdemont, ha instat a "mantenir la posició" i "no recular en cap moment". "S'ha de mirar el futur amb esperança i optimisme, perquè hi tenim dret; tenim el dret que no ens robin el nostre futur", ha afirmat en una piulada a les xarxes socials. Es tracta d'un extracte de l'entrevista que 'El Punt Avui' li va fer el passat dimecres a la presó alemanya de Neümunster, abans que aquest dijous la justícia alemanya decretés la seva llibertat sota fiança. En l'entrevista, Puigdemont crida a "reivindicar la feina feta" i assegura que malgrat les "provocacions" que han tingut i les que vindran, els independentistes se'n sortiran. "Només és qüestió de temps", apunta. En el moment de l'entrevista, el passat dimecres, Puigdemont defensava que el que calia era defensar la candidatura de Jordi Sànchez després de la resolució de l'ONU i assegurava que "no s'entendria que no s'investís".  Puigdemont reconeixia que el conflicte serà llarg i per això calia mantenir-se "dempeus". "Que les urgències personals i dels partits no ens distreguin de l'objectiu final pel qual som aquí", assegurava. Exigia també "màxima unitat i determinació" als partits polítics "per damunt de les seves diferències" i afirmava que no s'entendria que en un moment com l'actual "les decisions les marquessin les diferències entre els partits polítics".  El també diputat explicava que pensa sovint en els presos i reflexionava que, sigui d'on sigui, s'havia de continuar endavant. Tot i això, afegia: "Però és evident que des de la presó no es pot fer el mateix que des de l'exili; per això vaig escollir l'exili per treballar per la República. Des de la presó és molt més complicat".  Sobre la seva detenció a Alemanya, explica que no comptava ser detingut i que la seva intenció era anar a Bèlgica, on assegura que l'esperava la seva família, i posar-se "a disposició de la justícia belga".  "Com es pot arribar a dir que em vaig deixar detenir si m'estava esperant la meva dona i les filles?", pregunta.

Summary: Puigdemont insta a "mantenir la posició", mirar el futur amb optimisme i "no recular en cap moment"


Com a d'altres municipis, els col·legis electorals de Ripollet (Vallès Occidental) han patit problemes en el sistema informàtic i això ha provocat que les votacions s'estiguin desenvolupant lentament. A les portes dels col·legis electorals del municipi s'han creat llargues cues de gent a l'espera de poder accedir-hi per votar. Un cop s'ha pogut posar en marxa la votació, la gent hi anava accedint lentament en petits grups. Alguns dels votants consultats per l'ACN portaven a les portes de les escoles Josep Maria Ginesta i Anselm Clavé des de primera hora del matí, d'altres s'hi han acostat diverses vegades fins que han pogut entrar i votar. Més enllà de les incidències informàtiques, les votacions s'estan produint en un clima de normalitat. La Núria Getan ha explicat a l'ACN que ha arribat al col·legi Anselm Clavé cap a les cinc del matí i s'han trobat ja molta gent a les portes. Més tard han arribat les urnes i cap a les sis del matí s'han personat agents dels Mossos d'Esquadra que els han demanat què feien a l'escola. "Els hi hem dit que la intenció era votar, ens han demanat qui era el responsable i hem dit que tots per unanimitat", ha explicat. Quan els agents els ha demanat per identificar-los els han dit que no i s'han limitat a fer un acta i "s'han quedat a banda", ha dit Getan.  A les 9 hores s'han constituït les meses electorals en aquesta escola amb voluntaris, ja que no s'ha presentat cap persona designada. El problema però se l'han trobat quan han intentat accedir a l'aplicatiu web. "Se'ns penjava, queia i ens va caient la connexió", ha lamentat. Tot i això, han pogut anar resolent les incidències i les votacions es van produint, tot i que molt lentament. Getan ha destacat especialment la "paciència" de la gent que ha fet cua sota la pluja per poder votar.  Una d'aquestes persones ha estat la Paqui Sierra, que ha arribat sobre les 8.30 hores a l'escola i ja s'ha trobat molta gent a les portes. "Hem estat molta estona fent cua, ha estat divertit però ens ha plogut molt també. Pensàvem que no podríem votar però ara estem molt feliços i esperem que vagi pel bon camí", ha dit després de votar passades les 13 hores. El Toni ha intentat votar diverses vegades però no ha pogut accedir a l'interior del col·legi, fins que ha sabut que es prioritzava l'accés a gent gran i famílies amb menors. "S'ha de votar perquè s'ha de fer i més després de veure el dia que portem", ha dit. Per últim, Cèlia Gonzàlez ha explicat que és la primera vegada que vota ja que tot just ha fet 18 anys. "Em sembla molt injust tot el que està passant i poder col·laborar per canviar les coses em fa molta il·lusió", ha apuntat

Summary: Incidències en el sistema informàtic alenteixen les votacions als col·legis de Ripollet


El primer ministre italià, Giuseppe Conte, ha anunciat la seva dimissió aquest dimarts al Senat i ha acusat el seu ministre de l’interior, Matteo Salvini, de perseguir interessos personals i d’"irresponsabilitat institucional". S’agreuja així la crisi de govern provocada per Salvini, líder de la ultradretana Lliga, quan fa deu dies va plantejar una moció de censura contra el govern que comparteix amb el Moviment 5 Estrelles i va demanar eleccions anticipades. Conte posarà al seu càrrec a disposició del president italià, Sergio Mattarella, quan acabi la sessió parlamentària de dimarts.

Summary: El primer ministre italià anuncia la seva dimissió i acusa Salvini d’"irresponsable"


La companyia Els Pirates Teatre publica el disc digital amb les cançons originals de 'Les Feres de Shakespeare', el seu primer musical de gran format. És la seva tercera adaptació d'una comèdia del dramaturg després de 'Somni d'una nit d'estiu' i 'Nit de Reis (o el que vulgueu)'. El disc es posa a la venda de manera online en format digital. L'espectacle és una adaptació lliure de 'L'amansiment de l'harpia' de William Shakespeare amb dramatúrgia d'Ariadna Pastor, música d'Ariadna Cabiró, direcció d'Adrià Aubert i interpretat per Laura Aubert, Lloll Bertran, Mariona Castillo, Ricard Farré, Laura Pau, Lluna Pindado, Arnau Puig i Jordi Vidal, amb músics en directe. L'enregistrament en directe es va fer la temporada al juliol de 2019 al Condal. Aquesta és la primera de les iniciatives online que la companyia impulsarà des d'El Maldà sota el lema 'Seguim a prop'.

Summary: Els Pirates Teatre publiquen el disc digital de 'Les Feres de Shakespeare', el seu primer musical de gran format


El dispositiu policial activat durant els mesos de juliol i agost contra el 'top manta' a Roses (Alt Empordà) ha donat com a resultat el decomís d'un total de 6.439 articles destinats a la venda ambulant il·legal. La majoria del material intervingut són falsificacions de roba, calçat i complements de marca. Durant aquests dos mesos, el dispositiu conjunt de la Policia Local, els Mossos d'Esquadra i la Guàrdia Civil ha controlat diàriament el passeig marítim de la població i les platges urbanes, que és on més manters hi ha. També s'han centrat en controlar els accessos als espais de venda il·legal, per detectar els cotxes que trasllades i subministren els articles. A banda de decomissar material, també han aixecat 73 actes per infraccions. La Policia Local de Roses ha activat aquest estiu un servei específic de detecció i control de venda il·legal al municipi que han donat com a resultat l'aixecament de 73 actes i el decomís de 6.439 articles. La majoria dels objectes interceptats corresponen a articles de roba i complements, com ara samarretes, polos, bosses de mà, carteres, cinturons, ulleres i rellotges. Aquest any han detectat un increment del calçat. Els venedors ambulants que operen a Roses actuen principalment en els espais amb una major afluència de públic, com el passeig marítim i les platges urbanes. En conseqüència, els serveis de vigilància tenen una especial incidència en aquests espais. Tot i que la vigilància s'ha realitzat de forma continuada al llarg de tot el dia, s'ha intensificat durant la tarda i el vespre, quan s'activa el dispositiu de control específic que intensifica la vigilància i les intervencions de dissuasió. Entre els serveis activats entre juliol i agost, hi ha el patrullatge diari pel passeig marítim i, també, el control als accessos dels espais de venda il·legal per detectar els vehicles que traslladen i subministren els articles. Les actuacions s'han fet conjuntament amb efectius dels Mossos d'Esquadra, la Guàrdia Civil i la Policia Local. Els caps dels tres cossos policials es reuneixen setmanalment per coordinar-se i planificar la setmana amb l'objectiu d'optimitzar al màxim els dispositius. Enguany, han dividit el passeig en quatre trams i cada cos policial s'ha fet càrrec de la vigilància d'un dels trams (en el cas de la Policia Local, dos trams), a partir de les set de la tarda, que és quan es concentren els manters. Tot el material decomissat fins ara restarà dipositat en el magatzem que la Policia Local de Roses ha habilitat. Un cop acabin els tràmits administratius, el destruiran.

Summary: Roses decomissa més de 6.400 articles del 'top manta' durant els mesos de juliol i agost


El director general de Turisme, Octavi Bono, ha destacat que la internacionalització del sector i la competència dels allotjaments provinents de l'economia col·laborativa són actualment els principals reptes que afronta el sector del turisme rural a Catalunya. En la presentació aquest dijous de l'Observatori del Turisme Rural, Bono ha apuntat que en el període dels darrers tretze anys s'ha crescut un 212% en el nombre d'establiments de turisme rural a Catalunya, un fenomen que també s'ha reproduït a la resta de l'Estat. L'estudi mostra que els usuaris mostren que l'atenció dels propietaris d'allotjament rurals és un dels principals avantatges en comparació al turisme urbà. Per contra, el principal desavantatge és la necessitat de desplaçar-se lluny de casa i de dependre del cotxe. La motivació principal dels viatgers és gaudir d'una experiència única. El tipus de clients que estan disposats a pagar més són les parelles que viatgen soles, seguides de famílies i grups d'amics. La majoria de turistes rurals no solen repetir l'allotjament, però si h fessin seria (en un 49% dels casos) perquè els ha mancat algun atractiu per visitar a prop de la casa rural. Així mateix, la meitat dels usuaris són potencials prescriptors dels allotjaments que han visitat i tenen tendència a recomanar-los a altres persones del seu entorn social. Des del punt de vista dels propietaris, valoren que l'atenció personalitzada és un element clau de l'atractiu dels seus establiments. Sobre les reserves, la gran majoria es fan amb més d'un mes de marge sobre la data d'arribada. Tanmateix, més de la meitat d'allotjament no té una base de dades informatitzada dels clients, ha mostrat l'Observatori. Segons l'estudi, el retrat robot de l'ecoturista que visita Catalunya és el d'una persona de 43, provinent de Catalunya majoritàriament i que fa dues escapades rurals a l'any. Els usuaris valoren la natura i el patrimoni cultural del territori en primer lloc, seguit del preu i de la possibilitat de fer una sorpresa o un regal a una persona propera. L'Observatori del Turisme Rural s'ha elaborat amb dades de 466 propietaris d'establiments rurals i 3.466 viatgers. En aquest acte de presentació de l'estudi també hi han participat Maria Abellanet, CEO del Grup CETT, Ana Alonso, directora de Comunicació d’Escapadarural.com, i Enric López, professor i investigador EU CETT-UB, que han participat en l'elaboració de l'observatori.

Summary: L'economia col·laborativa i la internacionalització són els principals reptes del turisme rural català, segons el Govern


La nova temporada programa onze espectacles amb un repertori que inclou set actors tarragonins ACN Tarragona.-La nova temporada de la Sala Trono-Armanyà estrenarà l'obra 'La Indigestión', d'Elisenda Guiu al mes d'abril i 'Les variacions Bildelberg', una nova producció del cabaret "irreverent i polític" de la Trono al maig. A banda d’aquestes dues estrenes, la programació ofereix nou espectacles més i ve marcada per la participació d'actors del territori. "Treballem molt perquè els artistes tarragonins i del Camp de Tarragona tinguin un espai per exhibir les seves propostes temporals", ha subratllat aquest dijous el seu gestor, Joan Negrié, durant la presentació de la programació. La Trono aixecarà el teló a principis de febrer amb la funció 'Et vindré a tapar', sota la direcció de Roger Ribó -una proposta que compta amb la col·laboració d'Òmnium Cultural-. i amb l'espectacle 'Al sostre', de Nigel Planer. Aquest s'aturarà a Tarragona, amb tres representacions el 8 i 9 de febrer, després d'estrenar-se a l'Escenari Joan Brossa de Barcelona.

Summary: 'La Indigestión' i 'Les variacions Bildelberg', les estrenes de la Sala Trono-Armanyà


El portaveu d'ERC ironitza amb el fet que Sánchez "amb un parell" pretengui ser president amb el 22% dels vots ACN Madrid.-El portaveu d'ERC al Congrés, Joan Tardà, ha acusat aquest dimecres el candidat a la investidura com a president espanyol, Pedro Sánchez, de "criminalitzar" els resultats del 27-S tractant els dos milions de catalans que van votar a favor de la independència com a "subjectes d'un motí sediciós" i li ha preguntat si fruit d'aquest procés de judicialització "ens empresonaran a tots". Tardà, que ha ironitzat sobre el fet que Sánchez "amb un parell" pretengui ser president del govern espanyol amb només el 22% dels vots, ha afirmat que després de l'Esatut i de "l'engany" de Zapatero a Maragall i a la societat catalana, els catalans "estem vacunats" de les seves propostes "mínimament federalitzants". També li ha retret que parli de "fractura" i li ha recordat que el procés seguirà endavant. Un discurs que ha acabat arrencant els aplaudiments dels diputats no només d'ERC i DiL, sinó també de Podem.  Tardà ha dedicat la pràctica totalitat del seu discurs a defensar el procés a Catalunya i ha retret a Sánchez que parli de "fractura" a Catalunya. "No en té ni idea", ha dit el portaveu d'ERC, que ha recordat que un poble que ha organitzat les mobilitzacions més importants a Europa des de la II Guerra Mundial no es quedarà "de braços creuats".  El portaveu d'ERC ha assegurat que Catalunya ja està a l'escenari " de la desconnexió" i ha posat en dubte el tarannà progressista de Sánchez per negar el respecte a la voluntat d'un poble de decidir el seu futur i pactar amb un partit –en referència a C's- que té com a objectiu fundacional dinamitar el sistema d'immersió que ha garantit la cohesió a Catalunya. "No negociar la independència és estúpid" Tardà ha assegurat que l'actitud immobilista i la negativa a negociar la independència és "una actitud conservadora i estúpida per estèril" perquè "Espanya no pot retenir els catalans sense la voluntat d'aquests". "El consentiment dels governats és el que diferencia un règim democràtic d'un altre despòtic", ha sentenciat. La "moto" de la reforma federal També l'ha advertit que després del 'no' del Congrés a la petició del Parlament de celebrar un referèndum els independentistes "no demanarem més el referèndum", i tampoc compraran "la moto" de la reforma federal de la Constitució, precisament perquè la Constitució està pensada per "bloquejar" la seva reforma. "Han d'elegit democràcia o autoritarisme" El portaveu d'ERC també ha assegurat que Catalunya és un país "annexionat" i els partits espanyols han d'optar per una de les dues opcions possibles: "la via democràtica o bé la via dels estats de tradició autoritària".  "Ens empresonaran a tots?" Amb la seva decisió de judicialitzar el procés, ha sentenciat, "pretenen tractar l'actuació del Parlament i del govern com una infracció legal", fet que "comportarà de nou l'existència de presos polítics i provocarà el naixement d'un moviment de desobediència civil".  "Suspendran, inhabilitaran, i al final que, ens empresonaran? Empresonaran representants democràtics del poble de Catalunya? Empresonaran els alcaldes, regidors que se solidaritzaran i se sumaran a la insubmissió pacífica?", ha preguntat. Ha recordat que la repressió "ja ha començat" en les figures de l'expresident de la Generalitat Artur Mas i les exconselleres Irene Rigau i Joana Ortega, a més de l'exconseller i diputat Francesc Homs. Tots ells, ha recordat, "seran jutjats per contribuir a fer possible una mobilització popular cívica i pacífica".  "El nostre objectiu no és reformar Espanya" En aquest marc, Tardà ha insistit que l'objectiu de les formacions independentistes ja no és "reformar Espanya". "Ho hem intentat i ens rendim, i si altres ho volen fer, ànims", ha sentenciat, però "en els pròxims mesos" els partits de govern a Catalunya "assumirem les responsabilitats que emanen de la democràcia i del compromís adquirit pels ciutadans, amb totes les seves conseqüències".

Summary: Tardà retreu a Sánchez que parli de "fractura" a Catalunya i li pregunta si "empresonaran" tothom


L'Audiència de Barcelona ha absolt els dos mossos d'esquadra antiavalots que van ser jutjats per la pèrdua d'un ull d'Ester Quintana durant la vaga general del novembre del 2012. El judici es va celebrar durant el mes d'abril i aquest divendres s'ha lliurat la sentència a les parts. La fiscalia demanava dos anys de presó i quatre d'inhabilitació per lesions imprudents mentre que l'acusació particular reclamava nou anys de presó i d'inhabilitació per lesions amb pèrdua d'òrgan principal. Quintana ja va arribar a un acord econòmic amb la Generalitat fa uns mesos per ser indemnitzada amb 261.000 euros, però l'acord deixava oberta la via penal.  Els magistrats no veuen plenament demostrat que Quintana fos impactada per una pilota de goma, i obren la porta al fet que fos ferida per un projectil de foam. Per això, absol l'escopeter, perquè només podia disparar pilotes de goma, i el subinspector que li hauria donat l'ordre. Així, la sentència considera demostrat que la situació a la zona del Passeig de Gràcia amb Gran Via era de "tranquil·litat" i que quedaven "escassos manifestants", sense que portessin armes o altres objectes o instruments perillosos per a la integritat física dels policies, altres manifestants, vianants o béns materials. "Tot i així, un mosso que no ha pogut ser identificat, incomplint els protocols de la Brigada Mòbil, va disparar probablement una pilota de goma, tot i que no pot descartar-se totalment que fos un projectil de foam, en direcció a un grup de persones que fugien del lloc", assegura la sentència. Aquest projectil, de goma o foam, va ser el que va impactar a l'ull esquerre d'Ester Quintana. Els magistrats donen més credibilitat a la versió de Quintana i asseguren que la posició de les tres furgonetes de la Brimo implicades no pot ser la que van declarar els mossos, acusats i testimonis. A més, veuen "incomprensible" que els GPS instal·lats als vehicles no donin un recorregut i posició exactes de les furgonetes, i recrimina a Interior que adquirís uns aparells no aptes per la seva funció, mentre que la Guàrdia Urbana sí que en tenia uns de precisos. La sentència també conclou que les dues detonacions que molts testimonis asseguren que van sentir just abans de l'impacte a Quintana, i que també se senten en una gravació de Gràciamon.cat, no poden ser de l'arma de l'escopeter jutjat, perquè tenen intensitat i so diferent, i perquè van ser amb una diferència màxima de dos segons, cosa que era impossible fer per l'escopeta de l'antiavalot acusat. Però el que acaba de fer decidir els jutges és que els informes mèdics pericials no acaben de descartar al 100% que la lesió de Quintana pogués ser per un projectil de foam, malgrat que la causa més probable fos una pilota de goma. Els magistrats creuen que els fets provats constitueixen un delicte dolós de lesions, com creu l'acusació particular, i no pas de lesions imprudents com deia la fiscalia, ja que la situació a la zona era tranquil·la i no estava "justificat el tret de cap projectil de foam o pilota de goma", com va reconèixer el subinspector acusat. A més, consideren que l'agent que va efectuar el tret havia de pensar que la seva acció podia causar lesions greus. Igualment, asseguren que si l'impacte a Quintana va ser per un projectil de foam, aquest va ser dirigit i apuntat directament a la cara de la víctima, cosa prohibida pels protocols policials. Si l'impacte fos per pilota de goma, tampoc s'haurien complert els protocols, perquè la distància mínima ha de ser de 50 metres, mentre que Quintana era a 20 o 30 metres de distància. "Els mossos que portaven en el moment dels fets escopetes o llançadores sabien que estaven incomplint els protocols establerts", assegura la sentència.  En general, la sentència recrimina als Mossos i a Interior que no fessin una bona investigació inicial, i que no tinguessin en compte la versió de la víctima, cosa que hauria perjudicat també els dos acusats. Responsabilitats polítiques La sentència s'ha lliurat en mà als advocats aquest divendres al matí. En sortir, l'advocada del subinspector absolt, Olga Tubau, s'ha mostrat satisfeta per la motivació de l'absolució, en considerar que no hi ha cap prova de càrrec i indubtable contra els agents, i en canvi hi ha molts elements que indiquen que un tercer policia va disparar algun projectil. A més, recorda que no està demostrat 100% que l'impacte a Quintana fos d'una pilota de goma, i que també podria haver estat de foam. Tubau ha admès que el procés judicial ha estat dur per a Quintana, i que el sistema no ha funcionat a la perfecció en la investigació dels fets, però també ha dit que ha estat dur per als dos policies, tant professionalment com familiarment. Per la seva banda, l'advocada de Quintana, Laia Serra, ha anunciat que en pocs dies farà una valoració exhaustiva de la sentència i indicarà si presenta recurs, però de moment opina que sí que hi havia prou proves tant en "qualitat com diversitat" per condemnar els acusats. Tot i això, el que més la preocupa és que en un cas "paradigmàtic" com aquest, que ha generat un debat sobre els drets humans i el model policial, i que ha pogut aconseguir moltes proves no s'ha aconseguit una condemna, cosa que pot desincentivar altres víctimes d'abusos policials de travessar "el camí desert" que suposa acusar policies. "És un missatge perillós i preocupant per a les víctimes", ha dit. Però encara ha estat més dura amb la Conselleria d'Interior, a qui ha acusat d'haver dificultat la investigació, no subministrant totes les proves disponibles o induint a la confusió entre agents implicats. Si s'hagués investigat a fons, ha dit, "la sentència seria una altra". Tot i que no hi hagi resposta penal, ha dit que sí s'hauran de dirimir responsabilitats dins del cos i polítiques. Per això, s'ha preguntat si Interior "no vol o no pot" dirimir les responsabilitats del cas. Malgrat això, creu que moralment sí que han guanyat el cas. Per la seva banda, Quintana, que també ha acudit a l'Audiència, s'ha mostrat "nerviosa i frustrada", i ha lamentat que l'esforç per aconseguir nombroses proves no hagi donat fruit. "No s'ha fet justícia", ha dit. La víctima també ha acusat Interior "d'encobriment", per no haver aportat totes les proves i haver canviat de versió diversos cops.

Summary: ACTUALIZACIÓ:Absolts els dos mossos antiavalots jutjats per la pèrdua d'un ull d'Ester Quintana


El balanç energètic de les depuradores urbanes es pot millorar fins a convertir-les en sistemes amb consum nul d'energia, o fins i tot, en productors nets totalment autosuficients. Així ho revela el projecte europeu LIFE+ Saving-E, que s'ha desenvolupat en els darrers tres anys en fase pilot a la depuradora de Rubí. La recerca, que ha suposat una inversió d'1,1 MEUR, ha girat al voltant d'una nova tecnologia que fa possible un estalvi energètic de fins el 35% en el procés biològic de tractament que es duu a terme en aquestes instal·lacions. Alhora permet un augment del 35% en la producció de biogàs. La previsió és que al llarg d'aquest 2019 s'avanci en aquesta investigació per consolidar els resultats obtinguts i analitzar les seves aplicaicons futures. El projecte LIFE+ Saving-E, està coordinat per la UAB i compta amb la participació de l'Agència Catalana de l'Aigua (ACA), Depuración de Aguas del Mediterráneo (DAM) i la Water Supply and Sanitation Technology Platform (WssTP).

Summary: Un projecte europeu revela que les depuradores urbanes poden esdevenir plantes energèticament autosuficients


L'exmembre de la Mesa del Parlament en representació de Catalunya Sí que es Pot (CSQP), Joan Josep Nuet, ha demanat la seva absolució pel delicte de desobediència pel qual serà previsiblement jutjat al Tribunal Superior  de Justícia de Catalunya (TSJC) juntament amb altres exmembres de l'òrgan parlamentari. Segons Nuet, la Mesa no pot limitar la iniciativa parlamentària, que calia prioritzar el debat parlamentari i que aquest debat era "necessari". No obstant, també recorda que ell va votar contra diverses iniciatives parlamentàries que considerava que  anaven contra les resolucions del Tribunal Constitucional. L'escrit explica  que CSQP deia en el seu programa electoral del 2015 que es necessitaven els mecanismes legals per conèixer la voluntat dels catalans a través d'un referèndum o consulta amb garanties i acordat. L'escrit recorda que la creació d'una comissió d'estudi sobre el procés constituent, el gener del 2016, va ser avalada pel lletrat major del Parlament i va ser portada al ple de la cambra per la Junta de Portaveus, no pas per la Mesa. A la comissió hi va participar el PP que el juliol del 2016 també va portar a votació diverses propostes de conclusions. CSQP, amb Nuet com a representant a la comissió, va votar contra les conclusions de la CUP i JxSí, i les conclusions es van portar al ple a través d'una alteració de l'ordre del dia sol·licitada pels grups independentistes. L'octubre del 2016, després del debat  de política general, Nuet es va oposar a vetar la votació de les resolucions independentistes, ja que considerava que havia de prioritzar-se el dret a la iniciativa política i la Mesa no hi havia d'interferir. Arran d'això, es va portar les resolucions aprovades per la CUP i JxSí al Tribunal Constitucional (TC), que la va suspendre, i la fiscalia es va querellar contra alguns membres de la Mesa, però no contra Nuet, en considerar que no pretenia incomplir anteriors resolucions del TC, i que hauria actuat  per "l'errònia creença que el control de la Mesa era merament formal". Però la magistrada instructora sí que el va citar com a investigat. La defensa de Nuet també recorda que CSQP va presentar una esmena als pressupostos  del 2017 per adequar una partida per convocar referèndums a la legalitat establerta per un dictamen del Consell de Garanties Estatutàries que considerava que el referèndum unilateral era inconstitucional. CSQP va votar contra el pressupost. En el ple del 6 i 7 de setembre del 2017, Nuet va votar a favor d'admetre a tràmit la proposició de llei per fer un referèndum d'autodeterminació però es va abstenir en l'admissió de la Llei de Transitorietat Jurídica. El vot a favor de la llei del referèndum es va prendre dins del grup parlamentari de CSQP per unanimitat en "previsió d'un debat llarg i substanciós en seu parlamentària, necessari i que podia permetre la transacció o la introducció d'esmenes" per portar la llei cap a la reforma constitucional. En canvi, la Llei de Transitorietat Jurídica sí que la van considerar subordinada a  una "realitat material i jurídica hipotètica i inexistent".  A més, l'escrit de defensa recorda que Nuet i CSQP es van oposar a les dues proposicions de llei i van denunciar les presses de la CUP i JxSí per fer les votacions. Així, Nuet va votar contra l'alteració de l' ordre del dia, la tramitació per via urgent i el nomenament de la sindicatura electoral. El grup  es va abstenir en la llei del referèndum i es va oposar a la Llei de Transitorietat. Nuet també va reclamar que el ple se suspengués fins que el Consell de Garanties Estatutàries es pronunciés i que s'admetessin les esmenes a la totalitat, així que com que es reconsideressin diverses decisions. Després de l'1-O, el 4 d'octubre va votar contra la compareixença del president Carles Puigdemont el 9 d'octubre i el 27 d'octubre es va oposar també a la votació de la declaració d'independència. Per  tot això, el lletrat defensor demana l'absolució de Nuet. L'advocat de Nuet demana que declarin com a testimonis els membres de la Mesa d'aleshores José María Espejo Saavedra (Cs) i David Pérez (PSC), l'exlletrat major de la cambra Antoni Bayona i el secretari general del Parlament, Xavier Muro. Per a la prova documental, la defensa de Nuet reclama les actes de la Junta de Portaveus del 15 de gener del 2016, de la Mesa del 26 de juliol del 2016, un informe jurídic per a la Junta de Portaveus de l'endemà, el diari de sessions d'aquell dia, les actes de la Mesa del 5 i 6 d'octubre del 2016, la Junta del 6 d'octubre, les actes del 6 i 7 de setembre del 2017, del 4 d'octubre i del 27 d'octubre del 2017. També aporta el programa electoral de CSQP del 27 de setembre del 2015, un dictamen del Consell de Garanties Estatutàries, entre altres.

Summary: Nuet al·lega davant del TSJC que la Mesa no ha de limitar el "necessari" debat parlamentari sobre la independència


La CUP de Vilanova i la Geltrú ha assegurat que el PDeCAT ha estat actuant de forma “hipòcrita” durant les negociacions per formar un nou govern a la ciutat. “Ens sembla hipòcrita que expulsin el PSC però vulguin seguir aplicant les polítiques que havia pactat prèviament amb els socialistes i que suposaven continuar la sòciovergencia”, ha etzibat aquest divendres a la tarda el regidor cupaire Josep Asensio, l’endemà que el partit anunciés que donava per impossible un acord amb el partit de l’alcaldessa Neus Lloveras. En aquest sentit, la CUP ha assegurat que les diferents moratòries que havia proposat per arribar a una entesa han estat un escull insuperable, i ha lamentat que “no s’hagin volgut deixar de banda” projectes com el Parc Comercial o l’Eixample Nord. En paral•lel al pacte de govern frustrat, els cupaires han admès que mantenen obertes les negociacions per arribar a una entesa pel que fa al pressupost. Han negat, però, que tinguin la intenció de signar un pacte d’estabilitat amb un futurible govern del PDeCAT amb ERC. Els anticapitalistes han acusat aquest divendres el PDeCAT de “no entendre” el plantejament de les negociacions per formar el nou govern entre els quatre regidors demòcrates, els cinc cupaires i els quatre republicans. “No ens estàvem sumant al seu govern ni entràvem per seguir amb la sòciovergencia, sinó que estàvem creant un govern nou amb noves majories que hagués calgut plasmar”, ha senyalat Asensio, recordant que la CUP reclamava assumir l’alcaldia del nou executiu. Amb tot, el regidor també ha assegurat que “aquesta pantalla no s’ha arribat a plantejar”. Segons ha relatat aquesta tarda la CUP, les negociacions han quedat encallades abans d’afrontar un hipotètic traspàs de l’alcaldia, ja que no s’ha aconseguit arribar a una entesa sobre els eixos polítics que reclamaven els cupaires. Josep Asensio ha recordat que la formació es va asseure a negociar reclamant la moratòria de projectes com el polígon comercial Masia d’en Barreres, la liberalització comercial i el desenvolupament urbanístic a l’Eixample Nord.  “Un govern amb la CUP no podia tirar endavant aquestes iniciatives”, ha subratllat. Amb tot, ha lamentat que el PDeCAT “no ha acceptat aquest plantejament” i ha apuntat que tant sols hi havia una mínima predisposició a negociar alguns aspectes de l’Eixample Nord, però no sobre la resta de qüestions. Un cop abandonades les converses per un nou govern, Josep Asensio ha garantit que seguiran reunint-se amb l’equip de Neus Lloveras, amb ERC i Som VNG per intentar tancar una entesa per aprovar els pressupostos municipals. De fet, el regidor ha recordat que cupaires, republicans i la formació lila van presentar una proposta al govern abans que trenqués el pacte amb el PSC, i Asensio ha assegurat que aquell document “segueix viu”. Amb tot, el regidor també ha advertit que afrontaran de forma diferent la negociació en funció de com acabin les converses entre ERC i el PDeCAT, que a dia d’avui continuen mantenint reunions per acordar un nou govern. En aquest sentit, ha destacat que la pressió de la CUP variarà depenent de si Lloveras continua governant amb 4 dels 25 regidors del Ple o si els republicans entren a l’executiu -malgrat continuaria havent una minoria amb 8 de 25-. En tots els casos, Josep Asensio ha assegurat que les negociacions se centren exclusivament en els pressupostos: “A les reunions amb el PDeCAT i ERC sempre els hem dit que, si no entràvem al govern, no faríem un acord de governabilitat des de fora”, ha sentenciat. D’aquesta manera, la CUP tanca la porta a l’oferiment que hores abans feien els republicans, que reclamaven als cupaires i a Som VNG una entesa per garantir l’estabilitat fins a finals de legislatura.

Summary: La CUP de Vilanova titlla d’”hipòcrita” el PDeCAT per “expulsar el PSC i seguir amb les polítiques de la sòciovergencia”


La moció de Cs que reclamava accés dels Mossos als campus no prospera  ACN Barcelona.-El Parlament ha rebutjat aquest dimarts una moció de Cs que instava la cambra a condemnar les "ocupacions" i les "destrosses" dels campus universitaris per part d'"alumnes encaputxats" així com la "vulneració" de la llibertat ideològica en aquests espais. La cambra ha evitat reclamar a la Generalitat que insti els rectors de les universitats catalanes a garantir la normalitat docent i que es facin responsables del manteniment de l'ordre acadèmic. Un altre punt de la moció de la formació liberal que també s'ha rebutjat ha estat el que el Parlament ordena als Mossos d'Esquadra que entrin els campus cada vegada que es produeixin "amenaces, coaccions i enfrontaments físics" que puguin ser constitutius de delicte.  També s'ha evitat exigir la dimissió de la consellera d'Empresa i Coneixement, Maria Àngels Chacón, per la seva "inacció deliberada davant dels esdeveniments succeïts a les universitats".

Summary: El Parlament rebutja condemnar les "ocupacions" i "destrosses" a les universitats per les protestes de la sentència


El Tívoli presentarà el musical 'La Jaula de las Locas' i el Victòria oferirà un assaig obert d''El despertar de la primavera' ACN Barcelona.-Una vintena de teatres celebraran el pròxim 27 de març una jornada de portes obertes amb motiu de la celebració el Dia Mundial del Teatre i oferiran visites guiades perquè el públic pugui conèixer les interioritats de les sales. Algunes de les sales oferiran activitats especials, com la presentació al Teatre Tívoli del musical coprotagonitzat per Àngel Llacer 'La Jaula de Las Locas', un assaig obert al Teatre Victòria de 'El despertar de la primavera', una trobada amb tuitaires relacionats amb les arts escèniques a la Sala Miguel Hernández de Sabadell i l'exposició Gaudí Visual Gallery al Teatre Gaudí, entre d'altres iniciatives. D'altra banda, el dia abans s'entregaran els XX Premis de la Crítica de les Arts escèniques en una cerimònia a La Villarroel. Un altre dels plats forts també serà 'l'itinerari escènic'  per la ciutat amb Bus Turístic, un recorregut que portarà als participants per diferents espais de la ciutat on s'ha fet i es fa teatre. A partir de les 11 del matí, un mateix bus turístic farà 4 viatges en diferents horaris (11 h, 12 h, 17 h i 18 h) que tindran com a punt de sortida i d’arribada la parada de davant del Hard Rock Cafè de Plaça Catalunya. Aquesta activitat és gratuïta i està obert a tota la ciutadania que vulgui conèixer la història teatral de Barcelona. El Tantarantana teatre, que enguany rep el Premi de la Crítica a la sala 2017 pel seu programa 'El Cicló', també obre les seves portes als ciutadans per conèixer de prop les interioritats del teatre, el DMT i coincidint amb la celebració dels seus 25 anys d'història. Es faran presentacions de El Cicló (Cicle de Companyies Independents en Residència) i es farà un brindis amb cervesa.   Els teatres que participaran en aquesta acció l’Almeria Teatre, Sala Fènix, La Puntual, Teatre Victòria, Teatre Poliorama, La Seca, Tantarantana, Porta 4, Sant Andreu Teatre, Akadèmia, Condal, Goya, Romea, La Villarroel, Sala Beckett, Teatre Tívoli, Teatre Nacional de Catalunya i la Sala Miguel Hernández (Sabadell).

Summary: Una vintena de sales celebraran una jornada de portes obertes amb motiu del Dia Mundial del Teatre


Aquesta setmana es començaran a presentar i debatre les conclusions dels quatre grups de treball  ACN Madrid .-El PSOE espera arribar a “grans acords” amb els grups parlamentaris a la Comissió de Reconstrucció del Congrés. En la reunió telemàtica de la comissió executiva del partit, la formació ha “celebra” la “disposició favorable” que estan mostrant la “majoria” dels partits i ha recordat que aquesta setmana es començaran a presentar i debatre les conclusions dels quatre grups de treball. A més, ha destacat la importància d’assolir consensos de cara a les negociacions a la Unió Europea i ha remarcat que esperen que entre avui i demà s’acabi de definir la llista de països on s’obriran les fronteres. L’executiva també ha abordat els rebrots que s’estan produint en alguns punts del país, que “estan controlant les CCAA”.

Summary: El PSOE espera arribar a “grans acords” amb els partits a la Comissió de Reconstrucció


El PP ha registrat la marca 'Catalunya Suma' "per si de cas" Ciutadans s'avé a presentar-se conjuntament amb els populars en unes hipotètiques eleccions al Parlament. Segons ha publicat 'Economía Digital' i ha confirmat l'ACN, la marca s'ha registrat des de Madrid, i s'ha fet en coordinació amb Catalunya. Aquesta marca intenta reproduir l'èxit de la plataforma electoral 'Navarra Suma', que ha unit UPN amb el PP i el Cs i que va ser la més votada a les urnes. Tot i això, els populars són conscients que la formació d'Albert Rivera, ara amb Lorena Roldán al capdavant a Catalunya, no són partidaris d'aquesta fórmula. Així, fonts del PP apunten que a data d'avui no hi ha res més que el registre de 'Catalunya Suma' com a marca per si el partit taronja acaba, finalment, canviant d'idea. El diputat de Cs Nacho Martín Blanco descartava del tot dimarts a SER Catalunya una possible entesa per anar junts amb els populars. Per Martín Blanco, el seu partit és el "referent incontestable" a Catalunya i la "casa gran del constitucionalisme" que cal preservar.

Summary: El PP registra la marca 'Catalunya Suma' per si Ciutadans s'avé a fer un tàndem electoral


El Consorci de Polítiques Ambientals de les Terres de l'Ebre (COPATE) ha endegat una campanya de prevenció de residus que es desplegarà, des d'ara fins a finals de 2017, a les comarques del Baix Ebre i el Montsià. L'objectiu es passar del 50% de recuperació de residus al 75%. La campanya té tres eixos. En primer lloc, es farà un pla per identificar la ruta i el flux que tenen els residus a les dues comarques per reduir un 15% l'entrada de residus a les deixalleries i un 2% la generació total de residus, l'equivalent a la brossa que produeix un municipi com l'Aldea durant tot l'any. En segon lloc, s'han programat 40 tallers de reciclatge i reutilització de mobles o roba, entre altres, i tallers i mercats d'intercanvi per a tots els centres escolars. Finalment es preveu adequar espais de custodia de materials que es poden reaprofitar a 6 deixalleries i adequar instal·lacions de reparació i reciclatge. El projecte té un pressupost de 85.000 euros. El president del COPATE, Francesc Gas, ha destacat que és la primera campanya de sensibilització que es fa per la prevenció de residus des del consorci. Es farà, de moment, al Baix Ebre i el Montsià, les dues comarques que gestionen els residus de manera conjunta, des que es va dissoldre el consorci de residus que compartien, per intentar optimitzar recursos. Gas ha avançat que, seguint en aquesta línia, l'any que ve es licitarà la gestió de la recollida conjuntament, del Baix Ebre i el Montsià, per seguir reduint costos.   A més a més, s'inicia coincidint amb la Setmana Europea de la Prevenció dels Residus, una campanya que s'allargarà fins a finals de l'any que ve. La iniciativa arrenca amb dos tallers sobre manualitats per reduir l'ús de bosses de plàstic – en concret, s'ensenya a fer bosses de roba amb samarretes velles-, i es farà una dia temàtic de conscienciació per utilitzar menys envasos.   Una campanya de tres grans eixos La campanya de prevenció de residus té una primer eix basat en l'elaboració d'un pla d'accions estratègiques per reduir la producció de residus. El pla ha de concretar a partir d'indicadors municipals el flux de residus i el seu potencial de reducció. Com exemple, la tècnica del COPATE, Mercè Mariano, ha explicat que es pot treballar per reduir el malbaratament alimentari contribuint als bancs d'aliments, afavorir la reparació i la venda dels productes de segona mà, afavorir la compra responsable, l'ecodisseny o desmaterialització (fer el mateix amb menys materials a partir de compartit eines, per exemple). "Volem reduir un 15% el flux de residus de les deixalleries, la runa, la fusta o el paper, i també volem reduir un 2% la generació total de residus. Per fer-nos una idea: el 2015 vam generar 75.000 tones de residus al Baix Ebre i e Montsià. Un 2% són 1.500 tones que és el que genera l'Aldea, Camarles o Santa Bàrbara", ha explica Mariano.  També ha començat un gran programa de tallers que s'han dividit en tallers per a tots els públics i tallers per a escolars. Els cursos generals són de 3 hores i d'un aforament màxim de 10 persones per grup. Es pot aprendre a fer mobles amb palets, convertir mobles antics en elements vintage, personalitzar roba, aprendre a cosir o a reparar aparells elèctrics o electrònics, entre altres.  A tots els centres de primària i secundària de les dues comarques hi haurà uns tallers per aprendre a reparar bicicletes a la vegada que s'introdueix als escolars els conceptes de prevenció de residus, generar-ne menys, i el valor de l'economia circular, donar una segona vida als productes antics o en desús. També es faran mercats d'intercanvi de regals després de les festes de Nadal i d'intercanvi de llibres per Sant Jordi.  Per facilitar tota aquesta preparació de reutilització de residus, hi haurà sis deixalleries en les quals s'habilitaran espais de custodia de materials que encara tenen potencial per usar-se. Els productes es guardaran en caixes tancades per evitar robatoris i es lliuraran a l'entitat sense ànim de lucre, Segona Volta, a les instal·lacions dels quals es faran també els tallers. Amb una nau de més de 1.500 metres quadrats on venen tots els productes que recuperen i reciclen, l'associació ja dóna feina a 4 persones a temps parcial a Roquetes (Baix Ebre). En tres anys han recuperat 68 tones de material, dues terceres parts de mobles, roba i aparells electrònics i elèctrics. Com ha apuntat la seva gerent, Margarita Wessels, aquesta xifra es dispararà quan s'iniciï aquesta col·laboració amb les deixalleries. Fins ara només han recollit materials de particulars i empreses.

Summary: El Baix Ebre i el Montsià endeguen una campanya per reduir la producció de residus i donar-los una segona oportunitat


El comissari en cap dels Mossos d'Esquadra, Josep Lluís Trapero, s'ha tornat a abonar aquest dilluns a la tesi que els dos mossos antiavalots jutjats per la pèrdua d'un ull d'Ester Quintana, absolts aquest divendres, no en van ser els responsables i ha afirmat sobre les versions d'agents del cos en aquest cas:  "M'agradi o no hi ha gent que fa trampes, de vegades no dient tota la veritat, com a tots els col·lectius". En una entrevista a Catalunya Ràdio, Trapero ha assegurat que obriran una altra via d'investigació sobre l'actuació policial que va comportar la mutilació de Quintana "si en qualsevol moment apareixen altres elements que permetin fer-ho" i ha lamentat que se'ls tractés "com una mena de trilers" quan van intentar contemplar altres possibilitats, com la del foam. L'inspector i secretari general del Sindicat de Comandaments dels Mossos d'Esquadra, Jordi Dalmau, ha afirmat a Catalunya Ràdio sobre les versions policials: "Algú s'està amagant; no n'hi ha cap dubte, és evident".

Summary: Trapero, sobre les versions policials en el cas d'Ester Quintana: " M'agradi o no hi ha gent que fa trampes"


Barcelona, Tarragona, Lleida i Girona estan disposades a estudiar bonificacions de l’Impost de Béns i Immobles (IBI) per als lloguers que se situïn per sota de l’índex de preu recomanat per al lloguer que el Govern aprovarà en dos mesos, segons fonts consultades per l’ACN. Primer volen conèixer els detalls i els barems de la mesura per decidir com actuar segons la realitat de cada municipi. En canvi, els ajuntaments de Badalona, Sabadell i Mataró es mostren recelosos davant la nova mesura. Badalona qüestiona que la responsabilitat recaigui sobre l’IBI, que és una de les principals fonts d’ingressos per als municipis. En canvi, Sitges i Vic valoren molt positivament que es fixi un índex de preus per als lloguers. L’Ajuntament del municipi del Garraf dóna per fet que inclourà una bonificació en l’IBI a les ordenances fiscals del 2018. Tal com va avançar dimarts la consellera de Governació i Habitatge, Meritxell Borràs, el Govern aprovarà en dos mesos un decret llei per fixar un índex de preus recomanats per als lloguers. Serà obligatori que les ofertes de lloguers i els contractes incloguin aquest índex, que es decidirà tenint en compte diferents característiques de l’habitatge com la ubicació, la superfície i l’antiguitat. La intenció és que a la primavera ja es pugui aplicar aquest índex recomanat en 115 municipis, principalment a Barcelona i la seva àrea metropolitana.  El govern municipal de Barcelona està estudiant si hi ha marge real per introduir recàrrecs fiscals, com per exemple en l’IBI, en cas que un propietari superi aquest índex recomanat. També avaluen si cal fer una regulació específica per a Barcelona, tenint en compte que és on es concentra el principal focus del problema. La tinent d’alcaldia de Drets Socials de l’ajuntament, Laia Ortiz, va celebrar el passat dimecres la mesura però també va demanar anar més enllà i reclama que els inquilins puguin portar l’abús als tribunals.  El tinent d’alcalde d’Economia i Hisenda de l’Ajuntament de Tarragona, Pau Pérez, ha explicat que el consistori estudiarà la proposta del Govern de bonificar l’IBI a aquells propietaris que fixin preus que se situïn per sota de l’índex de lloguer recomanat i de penalitzar-lo a aquells que els situïn per sobre. Pérez ha afirmat que el govern municipal està “en contra dels lloguers abusius”. Per aquest motiu, ha dit, l’Ajuntament manté una política de foment de l’habitatge social, ja sigui mitjançant l’adquisició o la construcció d’immobles. En aquest sentit, Pérez ha posat d’exemple la nova promoció d’habitatges socials que es construirà al solar de l’antiga caserna de la Guàrdia Civil. Des de la Paeria, el regidor de Promoció i gestió de l'habitat urbà i rural  i la sostenibilitat, Fèlix Larrossa, ha manifestat que quan hi hagi una proposta en ferm de la Generalitat s’estudiarà en funció de la realitat del mercat immobiliari de lloguer a la ciutat. En el cas de Girona, l'alcaldessa, Marta Madrenas, ha assegurat que encara han d'analitzar la proposta del Govern. Tanmateix, ha avançat que creu que és una mesura pensada per al cas de Barcelona, on reconeix que sí que hi ha un problema amb els "augments excessius" dels lloguers. En canvi, a la capital gironina assegura que no es troben amb aquest problema.  "A Girona no estem als nivells de Barcelona però ens alegrem que el Govern busqui fórmules per garantir el dret a l'habitatge de tota la ciutadania i, especialment, dels més vulnerables", ha dit. Per això, ha explicat que esperaran a veure quins barems marca el Govern abans de decidir si apliquen aquest índex de preus a Girona i sancionen els qui ho incompleixin. L'alcaldessa de Sant Cugat i presidenta de la Diputació, Mercè Conesa, veu "oportuna" la intervenció que pugui fer el Govern davant la bombolla dels preus del lloguer. Assegura Conesa que aquesta situació "preocupa" els alcaldes, sobretot en aquells casos que el preu del lloguer és clarament abusiu i implica una situació d'"exclusió de ciutadania".   Tot i això, l'alcaldessa resta a l'expectativa de com s'acabi desenvolupant la proposta del Departament de Governació ja que recorda que per aplicar canvis en l'IBI cal dotar els ajuntaments de cobertura jurídica: "No ho podem descartar i no ens sembla malament, però per poder jugar amb l'IBI necessitem una normativa que ens empari".   Badalona, Sabadell i Mataró, ajuntaments recelosos   Des d'una altra òptica ho veuen des de Mataró. El regidor d'Hisenda, Juan Carlos Jerez, assegura que la proposta del govern "només farà pessigolles al mercat immobiliari de lloguer" perquè el problema és tan greu que no es pot resoldre establint només uns preus de referència, opina el regidor.   Per Jerez, l'objectiu no ha de ser només premiar els preus justos sinó "limitar els preus desorbitats basats en la lògica especulativa" i per això, assegura, cal una modificació de la llei d'hisendes locals i de la d'arrendaments urbans, ja que tot i les múltiples polítiques municipals que s'impulsen arreu per facilitar l'accés a l'habitatge, aquest és encara "inaccessible" per a moltes famílies.   També el govern municipal de Badalona, a través del seu regidor d'Hisenda, José Téllez, veu problemes en l'aplicació del nou marc normatiu que preveu el Govern. El regidor veu "positiu" que es vulgui actuar sobre el preu del lloguer, però no té tant clar que aquesta responsabilitat recaigui sobre la recaptació de l'IBI per part dels ajuntaments, que suposa una de les principals fonts d'ingressos. Segons Téllez, la mesura podria suposar una reducció dels ingressos municipal i un conseqüent deteriorament d'alguns serveis públics, si aquestes bonificacions no les compensen les administracions supramunicipals per una altra banda. Des de Badalona reivindiquen també que de polítiques municipals per facilitar l'accés a l'habitatge també se n'impulsen des de fa anys.   A Sabadell l'anunci del Govern es veu, d'entrada, només com un "bon titular" que s'haurà de traduir en mesures concretes que puguin incidir de manera efectiva en el preu del lloguers i que doti els ajuntaments d'un marge de maniobra "real" per poder "incentivar o gravar" els habitatges de lloguer en funció del seu preu.   La regidora d'Habitatge de Sabadell, Glòria Rubio, resta també a l'expectativa del que acabi esdevenint aquest futur marc regulador, però insisteix que les polítiques públiques de la Generalitat haurien de posar el focus en "augmentar el parc públic d'habitatge" perquè s'aproximi al dels països nòrdics. Sitges i Vic volen ser pioners L'Ajuntament de Sitges ha titllat l'anunci del nou índex de control del lloguer com una “notícia fantàstica”. El regidor d’Habitatge de Sitges, Jordi Mas, confia que el decret que prepara la Generalitat minvi els preus i aturi l’èxode de veïns joves del municipi, que ara per ara s’emancipen de casa els pares buscant residència en pobles propers.   "Volem que el jovent no senti el greuge dels lloguers tant elevats que tenim a Sitges", ha apuntat el regidor, que assegura que el govern municipal prepararà les ordenances fiscals del 2018 incloent una bonificació de l'IBI per als propietaris que s’ajustin al nou índex de preus, si bé no n'ha concretat encara els detalls. Vic té 2.000 pisos buits, un 10% dels quals estan en mans d'entitats bancàries. Malgrat això, la demanda de pisos de lloguer és molt més alta que la seva oferta i el preu mitjà al mercat se situa al voltant dels 500 euros mensuals. Per capgirar aquesta situació, l'Ajuntament ha iniciat tot un conjunt de mesures entre les quals destaca la de subvencionar els propietaris perquè posin el seu pis a lloguer o la interposició de multes als bancs que tinguin pisos buits durant més de dos anys.  Pel que fa a la mesura anunciada aquest dimarts per la consellera Borràs, el regidor d'Habitatge, Josep M. Roca, ha admès no conèixer a fons els detalls de la iniciativa, però ha assegurat que, si és per millorar la situació de l'habitatge i afavorir que no hi hagi més pisos buits, "la ciutat de Vic no només s'hi sumarà sinó que, a més, treballarà per ser pionera en la seva aplicació".

Summary: Barcelona, Tarragona, Lleida i Girona estudiaran bonificacions de l’IBI segons l’índex de preu recomanat per al lloguer